ગુજરાતના મુખ્ય સચિવ ર્ડા. જે. એન. સિંહે મંગળવારે દક્ષિણ ગુજરાત અને સૌરાષ્ટ્રના દરિયાકાંઠા સાથે સંલગ્ન તમામ જિલ્લાઓના કલેકટર અને ઉચ્ચ અધિકારીઓ સાથે વિડીયો કોન્ફરન્સ કરીને વહીવટીતંત્ર દ્વારા લેવાયેલાં પગલાંની વિગતવાર સમીક્ષા કરી હતી. તેમણે તમામ જિલ્લાઓના તમામ અધિકારીઓને એલર્ટ રહેવા તાકીદ કરી હતી. દરિયામાં ગયેલા માછીમારોને તાત્કાલીક પરત બોલાવવા રાજ્ય સરકારે ખાસ ઝૂંબેશ હાથ ધરી હતી. મંગળવારે બપોર સુધીમાં ૧૩,૦૦૦થી વધુ બોટો પરત દરિયાકિનારે આવી ગઈ હતી. રાજ્ય સરકારે ખેડૂતો પાસેથી ટેકાના ભાવે ખરીદેલી મગફળીને નુકશાન ન થાય એ માટે પણ યુદ્ધના ધોરણે પગલાં લેવાયાં છે. રાજ્યમાં મગફળીની ૬ લાખથી વધુ બોરીઓને ગોડાઉનમાં અથવા તો શેડ કે તાડપત્રી હેઠળ સલામત રાખવામાં આવી છે. ઓખી વાવાઝોડાંને કારણે અચાનક આવી પડેલા કમોસમી વરસાદથી ખેતીના પાકને વ્યાપક નુકસાનની શક્યતા છે.મંગળવારે સવારથી રાજ્યના ૭૪ જેટલા તાલુકાઓમાં વરસાદ નોંધાયો છે. સૌથી વધુ નવસારી જિલ્લાના ખેરગામમાં ર૧ મી.મી. વરસાદ પડયો છે. ઓખી’સુરત નજીક દરિયાકાંઠાને સ્પર્શ કરશે એવી સંભાવનાને પગલે સુરત જિલ્લાના ર૯ જેટલા ગામો દરિયાકિનારે આવેલાં છે. આ ર૯ ગામોના ૮૯૦ પરિવારોની ૩,૩૬૦ જેટલી વ્યક્તિઓને કામચલાઉ ધોરણે આગોતરાં પગલાં તરીકે સલામત સ્થળે ખસેડવામાં આવ્યા. તો બીજી બાજુ ભરૂચ અને વલસાડ જિલ્લાઓમાં ૭,૦૦૦થી વધુ અગરીયાઓને પણ સલામત સ્થળે ખસેડવાની કામગીરી યુદ્ધના ધોરણે કરવામાં આવી હતી. સોમવારે સાંજથી ઓખી વાવાઝોડાને કારણે વાતાવરણમાં અચાનક આવેલા પલટાને કારણે અમદાવાદ સહિતના રાજ્યના ઘણા વિસ્તારોમાં જનજીવન પર માંઠી અસર થઈ છે. અમદાવાદની વાત કરીએ તો યંગસ્ટર્સ આ કમોસમી વરસાદને પણ એન્જોય કરી રહ્યાં છે પણ બાળકો તથા વડીલોના સ્વાસ્થ્ય પર તેની નકારાત્મક અસર થઈ રહી છે.શિયાળાની ઋતુમાં અચાનક વાદળછાયું વાતાવરણ અને કમોસમી વરસાદ બાળકો તથા વૃદ્ધોના સ્વાસ્થ્યને પ્રભાવિત કરી શકે છે. ઓખીના કારણે મહત્તમ તાપમાન સામાન્ય કરતા લગભગ 4 ડિગ્રી ઓછું થઈ ગયું હતું. સામે લઘુત્તમ તાપમાનનો પારો પણ ઘણો નીચે જતો રહ્યો હતો. શહેરના રોડ પર ટ્રાફિક પણ સામાન્ય કરતા ઘણો ઓછો જોવા મળી રહ્યો છે. સામાન્ય રીતે વરસાદની સીઝનમાં ટ્રા્ફિક ઘણી મોટી સમસ્યા બની જતી હોય છે પણ આ કમોસમી વરસાદમાં લોકો બહાર નીકળવાનું ટાળી રહ્યાં છે.